*****

ΚΑΝΟΝΙΣΜΟΣ (ΕΟΚ) αριθ. 1335/88 ΤΗΣ ΕΠΙΤΡΟΠΗΣ

της 17ης Μαΐου 1988

για την έναρξη διαρκούς δημοπρασίας για τη μεταπώληση στην εσωτερική αγορά 100 000 τόνων κριθής που κατέχονται από τον ισπανικό οργανισμό παρεμβάσεως, για να μεταποιηθούν στην Κοινότητα

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1097/88 (2), και ιδίως το άρθρο 7 παράγραφος 7,

Εκτιμώντας:

ότι το άρθρο 3 του κανονισμού (ΕΟΚ) αριθ. 1581/86 του Συμβουλίου της 23ης Μαΐου 1986 που καθορίζει τους γενικούς κανόνες παρεμβάσεως στον τομέα των σιτηρών (3) θεσπίζει ότι η πώληση των σιτηρών που κατέχονται από έναν οργανισμό παρεμβάσεως πραγματοποιείται με δημοπρασία·

ότι ο κανονισμός (ΕΟΚ) αριθ. 1836/82 της Επιτροπής της 7ης Ιουλίου 1982 περί καθορισμού των διαδικασιών και των όρων πωλήσεων των σιτηρών που βρίσκονται στην κατοχή των οργανισμών παρεμβάσεως (4), όπως τροποποιήθηκε τελευταία από τον κανονισμό (ΕΟΚ) αριθ. 2418/87 (5), προβλέπει στο άρθρο 4 ότι η δημοπρασία μπορεί να αφορά συγκεκριμένες χρήσεις ή και προορισμούς·

ότι, έχοντας υπόψη ότι η σημερινή κατάσταση της ισπανικής αγοράς χαρακτηρίζεται από έλλειψη κριθής θα πρέπει να αρχίσει διαρκής δημοπρασία για τη μεταπώληση στην εσωτερική αγορά 100 000 τόνων κριθής, που κατέχονται από τον ισπανικό οργανισμό παρεμβάσεως για να μεταποιηθεί·

ότι, εξάλλου, όσον αφορά τον έλεγχο, εφαρμόζονται οι διατάξεις του κανονισμού (ΕΟΚ) αριθ. 1687/76 της Επιτροπής της 30ής Ιουνίου 1976 περί καθορισμού των κοινών λεπτομερειών ελέγχου της χρησιμοποιήσεως ή του προορισμού των προϊόντων που προέρχονται από την παρέμβαση (6), όπως τροποποιήθηκε τελευταία από τον κανονισμό (ΕΟΚ) αριθ. 1249/88 (7)·

ότι η Επιτροπή Διαχείρισης Σιτηρών δεν διατύπωσε γνώμη μέσα στην προθεσμία που έθεσε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο ισπανικός οργανισμός παρεμβάσεως προβαίνει σε διαρκή δημοπρασία για τη μεταπώληση στην εσωτερική αγορά 100 000 τόνων κριθής για τη μεταποίησή τους.

2. Με την επιφύλαξη των διατάξεων του κανονισμού (ΕΟΚ) αριθ. 1836/82, και ιδίως του άρθρου 13 παράγραφος 4 δεύτερο εδάφιο, οι ακόλουθες ειδικές λεπτομέρειες εφαρμόζονται στην παρούσα δημοπρασία:

- οι προσφέροντες αναλαμβάνουν την υποχρέωση να μεταποιήσουν στην Κοινότητα τις κατακυρωθείσες ποσότητες κριθής,

- η μεταποίηση θα πρέπει να πραγματοποιηθεί το αργότερο στις 31 Δεκεμβρίου 1988, εκτός περιπτώσεως ανωτέρας βίας,

- ο υπερθεματιστής συνιστά εγγύηση 10 ECU ανά τόνο στον ισπανικό οργανισμό παρεμβάσεως προκειμένου να εξασφαλιστεί η τήρηση των όρων που προβλέπονται στην πρώτη και δεύτερη περίπτωση. Η εγγύηση αυτή συνιστάται το αργότερο δύο εργάσιμες ημέρες μετά την ημέρα παραλαβής της δήλωσης κατακύρωσης της δημοπρασίας.

Άρθρο 2

1. Οι υποχρεώσεις που αναφέρονται στο άρθρο 1 παράγραφος 2 πρώτη περίπτωση, θεωρούνται ως πρωτογενείς απαιτήσεις κατά την έννοια του άρθρου 20 του κανονισμού (ΕΟΚ) αριθ. 2220/85 της Επιτροπής (8). Θεωρούνται ότι έχουν τηρηθεί μόνον εάν ο υπερθεματιστής προσκομίσει τις σχετικές αποδείξεις.

2. Η απόδειξη της μεταποιήσεως των σιτηρών που αναφέρονται στον παρόντα κανονισμό προσκομίζεται σύμφωνα με τις διατάξεις του κανονισμού (ΕΟΚ) αριθ. 1687/76.

Άρθρο 3

Ο κανονισμός (ΕΟΚ) αριθ. 1687/76 τροποποιείται ως εξής:

Στο παράρτημα, μέρος ΙΙ, «Προϊόντα που έχουν διαφορετική χρησιμοποίηση ή/και προορισμό από εκείνους που αναφέρονται στο μέρος Ι», προστίθεται το ακόλουθο σημείο και η σχετική υποσημείωση:

«49. Κανονισμός (ΕΟΚ) αριθ. 1335/88 της Επιτροπής της 17ης Μαΐου 1988 για την έναρξη διαρκούς δημοπρασίας για τη μεταπώληση στην εσωτερική αγορά 100 000 τόνων κριθής που κατέχονται από τον ισπανικό οργανισμό παρεμβάσεως, για να μεταποιηθούν στην Κοινότητα (49).

Κατά την αποστολή του εν λόγω μαλακού σίτου:

θέση 104:

- Destinado a ser transformado en la Comunidad (apartado 1 del articulo 1 del Reglamento (CEE) no 1335/88)

- Bestemt til forarbejdning i Faellesskabet (artikel 1, stk. 1, i forordning (EOEF) nr. 1335/88)

- Zur Verarbeitung in der Gemeinschaft bestimmt (Artikel 1 Absatz 1 der Verordnung (EWG) Nr. 1335/88)

- Προορίζεται να μεταποιηθεί εντός της Κοινότητας (άρθρο 1 παράγραφος 1 του κανονισμού (ΕΟΚ) αριθ. 1335/88)

- For processing in the Community (Article 1 (1) of Regulation (EEC) No 1335/88)

- Destine a etre transforme dans la Communaute (article 1er paragraphe 1 du reglement (CEE) no 1335/88)

- Destinato ad essere trasformato nella Comunita (articolo 1, paragrafo 1 del regolamento (CEE) nr. 1335/88)

- Bestemd om in de Gemeenschap te worden verwerkt (artikel 1, lid 1, van Verordening (EEG) nr. 1335/88)

- Destinado a ser transformado na Comunidade (n o 1 do artigo 1 o do Regulamento (CEE) n o 1335/88)

(49) ΕΕ αριθ. L 124 της 18. 5. 1988, σ. 11.»

Άρθρο 4

1. Η προθεσμία υποβολής των προσφορών για την πρώτη μερική δημοπρασία λήγει στις 19 Μαΐου 1988.

2. Η προθεσμία υποβολής για την τελευταία μερική δημοπρασία λήγει στις 2 Ιουνίου 1988.

3. Οι προσφορές πρέπει να κατατεθούν στον ισπανικό οργανισμό παρεμβάσεως:

Servicio nacional de productos agrarios,

SENPA,

Beneficencia, 8,

E-28004 Madrid,

τέλεξ 23427 SENPA E - τηλ. 232 34 88.

Άρθρο 5

Ο ισπανικός οργανισμός παρεμβάσεως ανακοινώνει στην Επιτροπή, το αργότερο την Τρίτη της επόμενης εβδομάδας μετά τη λήξη της προθεσμίας υποβολής των προσφορών, την ποσότητα και τις μέσες τιμές των διαφόρων παρτίδων που έχουν πωληθεί.

Άρθρο 6

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Μαΐου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 110 της 29. 4. 1988, σ. 7.

(3) ΕΕ αριθ. L 139 της 24. 5. 1986, σ. 36.

(4) ΕΕ αριθ. L 202 της 9. 7. 1982, σ. 23.

(5) ΕΕ αριθ. L 223 της 11. 8. 1987, σ. 5.

(6) ΕΕ αριθ. L 190 της 14. 7. 1976, σ. 1.

(7) ΕΕ αριθ. L 119 της 7. 5. 1988, σ. 8.

(8) ΕΕ αριθ. L 205 της 3. 8. 1985, σ. 5.